Hotărârea Curții (Camera a treia) din 21 decembrie 2023 (cerere de decizie preliminară formulată de Tribunale Amministrativo Regionale per il Lazio – Italia) – Papier Mettler Italia Srl/ Ministero della Transizione Ecologica, Ministero dello Sviluppo Economico
(Cauza C-86/221, Papier Mettler Italia)
(Trimitere preliminară – Apropierea legislațiilor – Mediu – Directiva 94/62/CE – Ambalaje și deșeuri din ambalaje – Directiva 98/34/CE – Procedură de furnizare de informații în domeniul standardelor, reglementărilor tehnice și al normelor privind serviciile societății informaționale – Obligația statelor membre de a notifica Comisiei Europene orice proiect de reglementare tehnică – Reglementare națională care prevede reglementări tehnice mai restrictive decât cele prevăzute de reglementarea Uniunii Europene)
Limba de procedură: italiana
Instanța de trimitere
Tribunale Amministrativo Regionale per il Lazio
Părțile din procedura principală
Reclamantă: Papier Mettler Italia Srl
Pârâți: Ministero della Transizione Ecologica, Ministero dello Sviluppo Economico
cu participarea: Associazione Italiana delle Bioplastiche e dei Materiali Biodegradabili e Compostabili – Assobioplastiche
Dispozitivul
Articolele 8 și 9 din Directiva 98/34/CE a Parlamentului European și a Consiliului din 22 iunie 1998 referitoare la procedura de furnizare de informații în domeniul standardelor, reglementărilor tehnice și al normelor privind serviciile societății informaționale, astfel cum a fost modificată prin Regulamentul (UE) nr. 1025/2012 al Parlamentului European și al Consiliului din 25 octombrie 2012,
trebuie interpretate în sensul că
se opun adoptării unei reglementări naționale care interzice comercializarea pungilor de unică folosință fabricate din materiale care nu sunt biodegradabile și compostabile, dar care respectă celelalte cerințe stabilite de Directiva 94/62/CE a Parlamentului European și a Consiliului din 20 decembrie 1994 privind ambalajele și deșeurile de ambalaje, astfel cum a fost modificată prin Directiva 2013/2/UE a Comisiei din 7 februarie 2013, în condițiile în care această reglementare a fost comunicată Comisiei Europene numai cu câteva zile înainte de adoptarea și de publicarea sa.
Articolul 18 din Directiva 94/62, astfel cum a fost modificată prin Directiva 2013/2, coroborat cu articolul 9 din Directiva 94/62, cu modificările ulterioare, și cu anexa II la aceasta
trebuie interpretat în sensul că
se opune unei reglementări naționale care interzice comercializarea pungilor de unică folosință fabricate din materiale care nu sunt biodegradabile și compostabile, dar care respectă celelalte cerințe prevăzute de Directiva 94/62, cu modificările ulterioare. Această reglementare poate fi totuși justificată de obiectivul de a asigura un nivel mai ridicat de protecție a mediului atunci când sunt îndeplinite condițiile prevăzute la articolul 114 alineatele (5) și (6) TFUE.
Articolul 18 din Directiva 94/62, astfel cum a fost modificată prin Directiva 2013/2, coroborat cu articolul 9 alineatul (1) din Directiva 94/62, cu modificările ulterioare, și cu anexa II la aceasta
trebuie interpretat în sensul că
are efect direct, astfel încât, într-un litigiu între un particular și autorități naționale, o instanță națională trebuie să lase neaplicată o reglementare națională care este contrară respectivului articol 18.
Articolul 18 din Directiva 94/62, astfel cum a fost modificată prin Directiva 2013/2,
trebuie interpretat în sensul că
o reglementare națională care interzice comercializarea de pungi de unică folosință fabricate din materiale care nu sunt biodegradabile și compostabile, dar care respectă celelalte cerințe stabilite în Directiva 94/62, cu modificările ulterioare, poate constitui o încălcare suficient de gravă a articolului 18 menționat.
____________
1     JO C 165, 19.4.2022.